1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 36
Bazaleel, Aholiab, dan banmandum utoh nyang ka meuteumé iéleumé sampoe carông dan ahli nibak TUHAN, jituóh peubuet banmandum nyang teupeureulée keuteupeugét Khimah TUHAN. Awaknyan harôh jipeugét banmandum nyang ka geupeuteuntée lé TUHAN."
2 Nabi Musa laju geutawök Bazaleel meunan cit deungon Ahiloab dan banmandum ureuëng nyang meuteumé keu ahlian nibak TUHAN dan nyang jitem bantu, laju geuyue awaknyan jipeuphon keureuja.
3 Nabi Musa geubri keu awaknyan banmandum nyang jisumbang lé ureuëng Israel keu teupeugét Khimah TUHAN. Teuma bansa Israel teutab mantong jiba peuseumahan ubak Nabi Musa bak tieb-tieb beungoh.
4 Dan lé utoh-utoh nyang teungoh jikeureuja buet nyan
5 jijak lapor ubak Nabi Musa, "Bahan-bahan nyang jibri lé awaknyan ka leubeh nibak nyang seb keu buet nyang ka geubri tugaih lé TUHAN."
6 Deungon nyan Nabi Musa laju geupeumaklum ubak banmandum khimah-khimah bahwa kaseb sumbangan keu Khimah TUHAN; deungon nyan bubena ureuëng ka hana jiba lé.
7 Bahan-bahan nyang ka awaknyan bri nyan ka leubeh nibak nyang teupeureulée keuteupeuseuleusoe banmandum buet nyan.
8 Óh lheuehnyan nyang paleng carông lamkawan utoh-utoh nyan laju jipeugét Khimah TUHAN. Khimah nyan awaknyan peugét nibak siploh ôn ija lineun halôh teucob nibak ija wol ijo, ungu dan mirah, laju atranyan teusulam ngon gamba kerub.
9 Tieb-tieb lam siôn sadub ukoran jih; panyang jih na dua blaih metée, dan luwah jih na dua metée.
10 Limong ôn ija teusambat jeuet saboh layeue, meunan cit limong ôn nyang laén teupeugét saban cit lagée nyan teuma.
11 Nibak bandua boh binéh layeue nyan teupeugét teuma ceunawiét nibak ija ijo,
12 na limong ploh ceunawiét nibak maséng-maséng layeue, deungon nyan ka jeuet keusaboh pasang.
13 Óh lheuehnyan laju teupeugét teuma limong ploh boh ceunawiét méuh keungon peusaboh bandua boh layeue nyan.
14 Óh lheuehnyan awaknyan laju teuma jipeugét bubong Khimah nibak siblaih ôn ija nibak bulée kaméng.
15 Tieb-tieb lam siôn sadub ukoran jih, panyang jih lhée blaih metée dan luwah jih dua metée.
16 Limong ôn teusambat jeuet keu saboh layeue, dan nyang nam ôn teuk nyang laén teupeugét lagée nyan cit teuma.
17 Limong ploh boh ceunawiét teupasang nibak binéh layeue nyang phon dan limong ploh boh ceunawiét teuk nyang laén nibak binéh layeue nyang keudua.
18 Óh lheuehnyan laju teupeugét limong ploh ceunawiét nibak peurunggu keungon peusaboh bandua boh layeue nyan jeuet keusaboh bubong Khimah.
19 Óh lheuehnyan teupeugét teuma dua boh sinutôb keu bagian Khimah, saboh nibak kulét bubiri agam nyang teuboh wareuna mirah, dan nyang laén nibak kulét halôh.
20 Óh lheuehnyan awaknyan laju jipeugét rungka-rungka Khimah nyang teudong cot nibak kayée akasia.
21 Tieb-tieb rungka manyang jih nam metée dan luwah jih nam ploh nam seunti metée.
22 Nibak tieb-tieb rungka teupeugét teuma patok nyang sipasang, deungon nyan banmandum rungka-rungka nyan hase teusambat nyang saboh ngon nyang laén.
23 Keubagian seulatan Khimah teupeugét teuma dua ploh boh rungka,
24 deungon peuet boh keunaleueng jih nibak pirak, dua boh dimiyueb keu tieb-tieb rungka keubandua boh patok jih.
25 Keubagian utara Khimah teupeugét teuma dua ploh boh rungka,
26 deungon peuet ploh boh keunaleueng jih nibak pirak, dua boh dimiyueb keu tieb-tieb rungka.
27 Keu bagian likot Khimah nibak bagian barat, teupeugét teuma nam boh rungka
28 dan dua boh rungka keubagian sagoe jih.
29 Rungka-rungka sagoe nyan teuhubong teuma ubak bagian gaki laju trok ubak bagian ateueh jih. Bandua boh rungka nyang teubantuek sagoe jih teupeugét ngon cara lagée nyan cit teuma.
30 Deungon nyan banmandum nyan na lapan boh rungka deungon nam blaih boh keunaleueng pirak, dua boh dimiyueb keu tieb-tieb rungka.
31 Óh lheuehnyan laju awaknyan jipeugét limong blaih boh kayée meulinteung nibak kayée akasia, limong boh keurungka-rungka keu tieb-tieb saboh sagoe Khimah,
32 limong boh teuk keu sagoe nyang laén, dan limong boh teuk keulikot Khimah siblaih ubarat.
33 Kayée linteung nyang bagian teungoh, teupasang manyang jih siteungoh rungka, phon nibak ujong trok ubak ujong Khimah nyan.
34 Rungka Khimah dan kayée-kayée linteung nyan teuseupôh ngon méuh, óh lheuehnyan teupasang laju gleung-gleung méuh keungon peuteun kayée-kayée nyan.
35 Meunan cit awaknyan jipeugét ija sinutôb pintoe nibak ija lineun halôh nyang teucob ngon ija wol ijo, ungu dan mirah, lheueh nyan laju teusulam ngon gamba kerub.
36 Keu ngon gantung ija nyan teupeugét teuma peuet boh taméh nibak kayée akasia dan teuseupôh ngon méuh deungon ceunawiét méuh dan teupasang nibak peuet boh keunaleueng pirak.
37 Lheuehnyan laju teupeugét tirée nibak keu pintoe Khimah nibak lineun halôh nyang teucob ngon ija wol ijo, ungu dan mirah dan teuhias deungon cob sulam.
38 Keu ija pintoe nyan teupeugét teuma limong boh taméh nyang teupeuhubong deungon ceunawiét-ceunawiét. Ujong-ujong dan sinambat-sinambat ban limong boh taméh nyan teuseupôh deungon méuh, dan ban limong boh keunaleueng jih teupeugét nibak peurunggu.
Wordproject® is a registered name of the International Biblical Association, a non-profit organization registered in Macau, China.